4.5.2023 г.
BG
Официален вестник на Европейския съюз
C 158/13
Размерът на логото може да варира в зависимост от опаковката, но пропорцията на стандартните размери трябва да се запази.
4.
Кратко определение на географския район Районът на производство на защитеното географско указание „Ciliegia di Lari“ обхваща административната територия на следните общини: Casciana Terme – Lari, Terricciola и Crespina-Lorenzana.
5.
Връзка с географския район Заявлението за признаване на „Ciliegia di Lari“ се основава на историческата репутация, основана на качеството на продукта – качество, което се дължи на специфичните аспекти на географския район, които са благоприятни за отглеждането на черешови дървета: почвени, климатични, селскостопански, социални, културни и икономически фактори.
Взаимодействието между тези фактори е в основата на репутацията на продукта, която до такава степен е свързана с мястото, че той се идентифицира с наименованието Лари.
Дългата история на производството на „Ciliegia di Lari“ е довела до създаването на тясна връзка с потребителите, които ценят особеното отличително качество на черешите — естествената им сладост, и в пунктовете за продажба приемат цената им, която е по-висока в сравнение с тази на черешите, произведени на други места.
Определеният географски район, посочен в точка 4, винаги е бил район, отличаващ се със значително производство на череши, за което свидетелстват исторически и неотдавнашни изследвания и проучвания (M. Basso , S. Natali,1959 г.; A. Funghi, 2004 г.; различни автори, под редакцията на R. Massai, 2013 г.).
Районът на производство на „Ciliegia di Lari“ се характеризира с почви и климатични условия, които са особено подходящи за отглеждането на черешови дървета.
Тези фактори оказват пряко влияние върху качеството на плодовете, дължащо се на естествената им сладост (градуси по Брикс).
Структурата на почвата, заедно с режима на температурите и валежите, са двата фактора, които характеризират района на производство на „Ciliegia di Lari“ и могат да повлияят на качеството на плодовете — на сладостта, изразена в градуси по Брикс. — Благодарение на способността си да съхраняват водните ресурси земеделските почви (песъкливи, праховити и глинести) в района притежават физически характеристики, които позволяват на производителите да отглеждат дървета с добре балансирано развитие през всичките три фенологични етапа: цъфтеж, завръз и зреене.
Тези етапи са от решаващо значение за получаването на плодове с оптимална концентрация на захар (градуси по Брикс). — Режимът на температурите и валежите в района на производство се характеризира с множество фактори, които са благоприятни за производството на естествено сладки череши, без съпътстващи отрицателни фактори.
Районът не е особено засегнат от късните слани, които биха могли да попречат на цъфтежа.
Меките пролетни температури в съчетание с умерени валежи осигуряват оптимален цъфтеж и завърз.
Аналогично редките валежи по време на последния етап на зреене ограничават проблемите с напукването на черешите.